Ommeswaai oor transformasie in skoleatletiekArgieffoto: Pixabay Suid-Afrikaanse Skoleatletiek (Sasa) het ŉ ommeswaai gemaak rakende strenger transformasieteikens in skoleatletiek. Sasa het die transformasieteikens uiteengesit in ŉ omsendbrief wat onlangs aan skoleafrigters gestuur is. Dié omsendbrief is deur Peppi Olevano, die sekretaris-generaal van Sasa, onderteken. Luidens die omsendbrief behels die nuwe teikens “’n minimum van 40% van voorheen benadeelde gemeenskappe vir alle Sasa-spanne op alle vlakke van kompetisie, met spesifieke klem op meisie-atlete”. SASA het egter in ŉ omsendbrief wat gister uitgestuur is, kennis gegee dat hy die vorige omsendbrief terugtrek en gesê dat hy in die toekoms sy keuringskriteria met dié van Atletiek Suid-Afrika sal belyn. AfriForum Jeug het die aankondiging verwelkom. Dit volg nadat die organisasie vroeër die maand sy regspan opdrag gegee het om ’n brief aan Sasa te rig waarin die kwessie van strenger transformasieteikens sterk veroordeel word. Henk Maree. Foto: AfriForum “AfriForum Jeug sal die finale aankondiging van die atletiekspanne egter streng dophou om seker te maak dat Sasa inderdaad die daad by die woord voeg. Die aankondiging is ’n oorwinning vir atlete, wat eintlik veronderstel is om op meriete aan sport deel te neem en geleenthede te ontvang, en nie op grond van hul ras nie,” het Henk Maree, hoof van AfriForum Jeug, gesê. Die teikens wat Sasa in die vorige omsendbrief uiteengesit het, het onder meer behels dat op hoërskoolvlak ŉ maksimum van drie atlete op meriete gekies mag word en dat minstens een atleet per item uit ŉ voorheen benadeelde gemeenskap moet kom. Indien twee of drie atlete aan ŉ item deelneem, moet een van hulle uit ŉ gemeenskap kom wat voorheen benadeel is. Op laerskoolvlak kan ŉ maksimum van twee atlete op meriete gekies word, terwyl die derde atleet van ŉ voorheen benadeelde gemeenskap moet wees. Maree het vroeër gesê hulle is vas oortuig dat die voorheen benadeeldes – na wie Sasa se brief verwys het – gebruik gaan word om atlete wat op meriete die span sou haal, op grond van ras uit te sluit. “Ons kan nie toelaat dat kinders aan rassediskriminasie blootgestel word nie,” het hy gesê. Talle mense het ook ontstoke op sosiale media oor die transformasieteikens gereageer.